9. schôdza NR SR - 3.deň - B. popoludní
Dátum: 2016-09-08
Poslanec: Jurinová, Erika (OĽANO)
Druh vystúpenia: Vystúpenie v rozprave

75. Vážený pán predsedajúci, milé kolegyne, kolegovia, no tak máme tu zákon, rokovací poriadok, ktorý by mal upraviť spôsob rokovania Národnej rady na ktovie ako dlhú dobu. Možno si viacerí pamätáme, ako sme tu mali znenie rokovacích poriadkov za predchádzajúcej vlády, vtedy bola jednofarebná vláda, vláda SMER-u. Mali to veľmi jednoduché, mohli si urobiť, čokoľvek chceli. Aj napriek tomu sa aspoň naoko snažili o to, aby tie procesy vyzerali naozaj demokraticky a že ide o zodpovedný prístup k tvorbe legislatívy. Hovorím o tom preto, lebo to, čo ma úplne najviac zaráža, a priznám sa, že mi to aj veľmi prekáža, je ten spôsob, ktorý bol dokonca ešte obhajovaný aj pánom poslancom Gálom ako predkladateľom, ako bol odprezentovaný. Ja vám to zopakujem. Nebola vytvorená žiadna pracovnú skupina, samozrejme, veľmi dlho sme počuli, alebo teda od poslednej schôdze sme akurát nechali, sa nechal pán Danko počuť, že bude meniť, že zmena rokovacieho poriadku je nevyhnutná a je potrebná a treba, aby bol parlament slušný, aby sa tu neklamalo a aby, a to je dôležité, aby išli z Národnej rady dobré zákony. Dobré zákony! Teraz prešiel mesiac a zrazu vprostred dovolenky si mnohí kolegovia našli odkaz, že ak máte nejaký problém s týmto návrhom zákona, dajte pripomienky. A, bum-bác, päť dní maximum na pripomienky. Akože toto je naozaj spôsob prípravy dobrých zákonov? A ešte keď sa dozvieme z toho, čo nám rozprával pán predkladateľ Gál, že v podstate on bol v tom procese rovnako ako my, ktorí sme len mali možnosť pripomienkovať, hej, že ako od dobroty, že teda aby sa to tvárilo, že naozaj tento zákon bude vytvorený konsenzom. Ja som nebola podpísaná pod tento zákon. Ale čudujem sa, že sa naozaj do tejto veci nechal navliecť pán poslanec Gál a úplne rozumiem tomu, že sa do tohto nedal navliecť pán poslanec Kresák, ktorého možno najviac pripomienok bolo absorbovaných do tejto novely. Priznám sa, že v tom čase som sa nevedela pozrieť na túto novelu, ktorá prišla mailom, hej, z nášho poslaneckého klubu a na klub prišla od predsedu alebo z kancelárie predsedu Danka. Takže to, čo vyčítam tejto novele najmä, je proces. Lebo pán Danko sa rozhodol, že devätnásteho je termín, ktorý chce stihnúť. On sa rozhodol, že chce, aby to išlo na rokovanie čím skôr, aby to bolo čím skôr schválené. Akože ak takto sa prijíma na Slovensku dobrá legislatíva, tak myslím, že pán Danko by mal naozaj si otvoriť oči a možno pozrieť sa, ako v skutočnosti fungujú zahraničné parlamenty, a nie sa len opierať o komparáciu zákonov z iných štátov. Ak si spomeniem, zo začiatku som hovorila, ako prebiehal proces prípravy v predchádzajúcom volebnom období, ja som v tejto skupine nebola. Ale tak isto. Pravidelne - pravidelne, možno nepravidelne, možno málokrát, ale schádzala sa tá skupina k príprave zákona o rokovacom poriadku. Mali možnosť dať pripomienky. Je pravda, že opozícia asi nikdy nebude spokojná s úpravami, ktoré sa tam nachádzajú, ale minimálne - vtedy bol ešte pán Paška predsedom - nedovolili si tam zaviesť ustanovenia, ktoré naozaj obmedzovali možnosť prejaviť slobodne opozícii rôznymi spôsobmi svoj názor. Dnes je situácia iná, pretože máme pána predsedu Danku, ktorý si, Danka, ktorý si, mám pocit, prisvojuje ešte aj Národnú radu. Možnože sa dočkáme, že bude v jeho majetkovom priznaní nakoniec uvedená. Ale verím, že toto je len naozaj vtip. Teraz možno sa obrátim k téme, prečo chcete meniť rokovací poriadok. V prvom rade ho meníte preto, lebo vám vadia prejavy opozície. Len zaujímavé je, že vám vôbec nevadí, že v novele, ktorú predkladáte, nijakým spôsobom neupravujete možnosti alebo kontrolné možnosti opozičných poslancov. Vôbec vám nevadí, že poslanec, jednotlivý poslanec nemôže vykonávať poslanecký prieskum, vôbec vám nevadí, že sa nedodržiava ani poriadok, rokovací poriadok, ktorý je dnes platný. Aj teraz sme mali možnosť, aj keď s ospravedlnením, že teda naozaj došlo k nedorozumeniu. Ale však včera sme boli svedkom, ministri sa ospravedlnili všetci a jeden predkladal zákony takmer za všetkých ministrov. Ako to je hanba. To naozaj svedčí o tom, kto je komu podriadený na Slovensku. Ale vieme, že v skutočnosti by to malo byť presne naopak. Stále zabúdame, že vláda je podriadená parlamentu. Aj keď znova poviem, že pán predseda Národnej rady, druhý ústavný činiteľ, mám pocit, že sa, naopak, tiež niekedy tvári, akoby bol prezidentom. Druhý bod, prečo asi chcete meniť, alebo druhý postreh, prečo asi chcete meniť rokovací poriadok, je, že zrejme nemáte chuť chodiť do parlamentu, to znemená, nemáte chuť - podľa občanov, naozaj, toto je optika občanov, nemáte chuť pracovať. Lebo takto oni hodnotia našu činnosť veľakrát. A neviem, či sa vám to podarí zmeniť. Vedia, že parlament pracuje 65 dní, vedia, že pracuje 80 dní, a takýmto spôsobom, keďže chcete obmedzovať, zdá sa, že máte naozaj záujem o to, aby v konečnom dôsledku videli, že parlament chce pracovať ešte menej, ako pracuje doteraz. Ťažko vysvetlíte každému občanovi, koľko práce vykonávate v regióne, koľko času venujete a strávite pri podnetoch, ktoré riešite od občanov. Ale opäť. Vôbec vám nevadí, že vládni ministri kryjú špinavosti, kryjú rôzne daňové podvody a nepriamo, možno niektorí aj priamo, pomáhajú aj korupcii. Toto vám naozaj nevadí, ale vadia vám, vadí vám, že sa dlho rozpráva, vadí vám, že ľudia majú v rukách transparenty, vadí vám, že ľudia nosia tričká. Najskôr asi treba naozaj hodnoty poprehadzovať a potom budete chápať, prečo sa to všetko robí. A tretia poznámka, prečo chcete meniť rokovací poriadok, čo som už tunák raz povedala, chcete ho meniť preto, lebo to chce pán predseda. A toto je asi pre mňa najsmutnejšie. Lebo fakt, predseda si zvykol prisvojovať aj Národnú radu. Ešte sa vrátim k vystúpeniu pána poslanca Gála. Nechcem uraziť, ale fakt ma to napadlo hneď, ako začal rozprávať, že "zabudol vôl, keď teľaťom bol", toto nepatrí jemu, samozrejme, ale proste toto prirovnanie mi napadlo úplne podľa mňa prirodzene. Vie takisto, koľkokrát on sám napádal to, keď prišli do parlamentu pozmeňováky v priebehu druhého čítania. Nieže pozmeňovák jeden, dva, to všetci robili, ale sumár pozmeňovákov, že aký chaos to vedelo vniesť do samotnej legislatívy a ako on ako právnik veľmi napádal čistotu procesu. A teraz sa dozvedáme, že on ako predkladateľ má pripravenú ešte kopu pozmeňovákov, ktoré dokonca podmieni, ktorými dokonca podmieni podporu svojho vlastného zákona. Jako toto je až úplne choré. To znamená, že chce opravovať pokazené. A tým ste sa vlastne sami priznali k lajdáckej príprave tohto zákona, a preto vás vyzývam a dávam aj procedurálny návrh na stiahnutie tohto pozmeňovacieho, nie pozmeňovacieho návrhu, ale novely zákona, aby bol návrh vzatý späť. (Reakcia z pléna.) Áno, ďakujem. Áno, aby bol návrh vzatý späť. Pán predseda sa veľmi často oháňa pojmami ako kultúra a slušnosť, hrdosť a česť. Ale poviem vám, že fakt toto, čo robíte teraz, sa neodvážil ani pán Paška, ktorý tunák bol naozaj ako železný muž. Neodvážil sa to robiť. Takže teraz neviem, že či pán Danko robí v nevedomosti to, na čo by sa nikto iný neodvážil, pretože vie, že vedia a pretože tí iní vedia, že sa im to môže vypomstiť, ale, skrátka, rozhodnutie máte. Pridávam sa k tomu, ako Rišo Vašečka na začiatku povedal, že pozor, aby ste naozaj neumreli na chorobu z oplašenosti. Lebo toto mi príde naozaj veľmi zbrklo predložený návrh novely rokovacieho poriadku. Viacerí ste sa tunák obuli do toho, že veď za Radičovej vlády tunák boli televízory. Prosím vás, koľkokrát boli tie televízory za celé funkčné obdobie? Až jedenkrát. Ale vy toto ustanovenie nechávate v rokovacom poriadku, milý pán! Vy ste sa ho ani nedotkli! Vy ako za predkladateľov klubu SMER - SD. A som zvedavá, že či pozmeňovacím návrhom toto ustanovenie zrušíte. Však pán Paška hovoril o parlamentnej stráži. Akože on mal tiež strašne veľa slov predtým, kým sa naozaj prijala nejaká novela rokovacieho poriadku. A len postupne zmeny k veci upustil, lebo vedel, že je to nevhodné a v klasickej demokratickej spoločnosti by sa to robiť nemalo. Takže preto vás opäť vyzývam, milé panie a páni poslanci z vládnej koalície, aby ste naozaj hlavne riešili skutočné problémy tejto krajiny, ktorou, aj keď sa vám to nepáči, je naozaj korupcia a škandály spojené s ministrami tejto a predchádzajúcej vlády. Posledné, čo mi nedá, ale musím to spomenúť, keď som už hovorila o slušnosti, hrdosti a čestnosti, ani neviem, akým spôsobom to povedať, ale zasa je to v súvislosti s pánom predsedom Dankom a možnože aj podpredsedami ostatnými, spôsob, ako ste a postavili k materstvu pani podpredsedníčky Nicholsonovej. Jako je mi úprimne ľúto, je mi úprimne ľúto, akým spôsobom Národná rada k tejto téme komunikuje. To, že vytvára nátlak, to, že vytvára nátlak na ženu, ktorá je naozaj v ťažkom položení tesne pred pôrodom a tesne po pôrode, istým spôsobom zamlčiava niektoré veci, ktoré jej sám povedal, doporučil, aj listom napísal, mi je veľmi ľúto. Ale opäť, dôležité je, že pán predseda sa chce hrať na hrdinu. Neviem, do akej miery sa mu to podarí. Ja osobne som zástankyňa toho, aby matka, samozrejme, bola s dieťaťom doma... (Prerušenie vystúpenia predsedajúcim.) Bugár, Béla, podpredseda NR SR 76. Pani poslankyňa, ako to súvisí s rokovacím poriadkom? Jurinová, Erika, poslankyňa NR SR 77. Úplne to súvisí. Bugár, Béla, podpredseda NR SR 78. No nesúvisí vôbec. Takže, nech sa páči, k rokovaciemu poriadku sa vyjadriť. Jurinová, Erika, poslankyňa NR SR 79. Som si istá, že pani podpredsedníčka nijakým spôsobom neporušuje rokovací poriadok, a som si istá, že stačí naozaj len trošku kultúry a slušnosti zo strany vedenia parlamentu, aby sa dalo dohodnúť na ďalšom procese s pani poslankyňou a podpredsedníčkou Nicholsonovou. Pretože toto som si dovolila povedať a pripomenúť, pretože som tiež matka. Moje rozhodnutie bolo zostať síce s deťmi, ale nikto nikomu predsa nesmie brániť, aby, ak sa rozhodne, aby išiel pracovať, aby sa snažil napĺňať aj svoje materské povinnosti. Takže z môjho pohľadu a z pohľadu nášho poslaneckého klubu sa naozaj nebudeme podieľať na takejto zbrklej, zbrklo pripravenej novele rokovacieho poriadku a budem veľmi rada, ak neprejde ani do druhého čítania. Ďakujem pekne.